L’atun – in temp critic per ils erizuns

(cc) Mintg’onn moran en las vignas svizras millis utschels e tschients erizuns, perquai ch’els restan fitgads en las raits da vignas. Las raits vegnan tendidas per proteger l’iva d'uschenumnads utschels problematics sco merlotschas e sturnels. Tuttina na fan las raits betg ina distincziun tranter ils laders d’iva ed ils auters utschels. Er utschels da preda ch’han quintà cun in lev butin en las raits, sa scumbiglian en las anzas e moran d’ina crudaivla mort. 
Questa mazzacra pudessan ins evitar senza grondas stentas, sch’ins tendess bain las raits senza laschar foras. Ultra da quai duessan ins francar las raits sche pussaivel in pau sur il terratsch. Sche las raits ston tuttina cuntanscher il terratsch, alura na dastgan nagins tocs da rait libra restar sin il terratsch. E suenter la vendemia èn las raits d’allontanar immediat. 

Ils erizuns èn per regla la notg sin via
Nua che tocs da rait libra sa chattan sin il terratsch, datti grond privel ch’els sa scumbiglian en las anzas da la rait cun lur chommas, lur testa e lur spinas. Alur na pon els pli fugir. Ils fils fins da raits sinteticas als taglian la pel ed als chaschunan uschia ina mort dolurusa. Erizuns cun grevas feridas pon savens be pli anc vegnir mazzads. Als viticulturs che francheschan lur raits senza avair quittà, duain ins perquai appellar ed als render attents dals problems.

Ils erizuns fan sien d'enviern
Be en il mender cas vegnan erizuns er envernads er en staziuns d'erizuns. Ma ils amis dals animals emblidan adina puspè ch’ils erizuns èn animals selvadis protegids ch'èn adattads fitg bain ad ina vita or en il liber e che ston perquai vegnir laschads en libertad tant sco pussaivel. Mintga erizun ch'ins entaupa durant il di n’è betg malsaun e na sto betg vegnir tgirà! E mintga erizun pitschen n’è betg in orfen abandunà da ses geniturs! Per ils erizuns daventi critic pir cura ch'il terratsch è gia schelà u cur ch'i dat gia ina cuverta da naiv serrada. Tgi ch'ha gugent erizuns, als fa il meglier servetsch sch'el prepara in mantun feglia en ses iert per ch’els possian far lur sien d’enviern là.
Per tegnair erizuns vuli da principi ina permissiun. Tgi che chatta d'enviern in erizun ed ha la pussaivladad d'al laschar envernar en ses iert, po retrair in fegl d’infurmaziun correspundent tar l’uffizi per la natira e la cuntrada, Rohanstrasse5 a 7000 Cuira. Ins stuess ir a la staziun d'erizuns be cun animals malsauns u blessads. Ad interim posseda en il Grischun be l'asil d'animals a Cuira, Rheinmühleweg 84, ina staziun d'erizuns.